Choy yetishtirishni tashkil etish va aholini mamlakatimizda ishlab chiqarilgan sifatli choy hamda choy mahsuloti bilan taʼminlash chora-tadbirlari toʻgʻrisida
(resolution, 2018-06-30)

Import oʻrnini bosadigan mahsulotlar ishlab chiqarish hajmlarini yanada koʻpaytirish, import mahsulotlar hajmlarini kamaytirish, choy yetishtirishni tashkil qilish va choy mahsuloti ishlab chiqarishni takomillashtirish, aholini mamlakatimizda yetishtirilgan hamda ishlab chiqarilgan sifatli choy va choy mahsuloti bilan taʼminlash maqsadida Vazirlar Mahkamasi qaror qiladi: 1. “Oʻzbekoziqovqatxolding” XK va Oʻzbekiston Respublikasi Qishloq xoʻjaligi vazirligining ilmiy muassasalar, fermer xoʻjaliklari va boshqa tadbirkorlar ishtirokida masʼuliyati cheklangan jamiyat shaklidagi Choy yetishtirishni rivojlantirish ilmiy-ishlab chiqarish markazi (keyingi oʻrinlarda Markaz deb ataladi) tashkil qilish toʻgʻrisidagi taklifi qabul qilinsin va Markazga quyidagi asosiy vazifalar yuklansin: choy urugʻlari va koʻchatlarini tayyorlashni tashkil qilish, fermer xoʻjaliklari hamda tadbirkorlarni ular bilan taʼminlash; respublikaning iqlim va boshqa sharoitlarini hisobga olgan holda choy yetishtirish texnologiyasini ishlab chiqish, sanoat choy plantatsiyalarini tashkil qilish, choy mahsuloti tayyorlash hajmlarini izchil oshirib borish; choy mahsulotini sanoat yoʻli bilan qayta ishlash va qadoqlashning zamonaviy liniyalarini joriy etish; mahsulotni xorijiy davlatlarga chiqarish uchun uning yuqori sifatini saqlash va marketing tizimini ishlab chiqish; tajriba almashish, choy yetishtirish va choy mahsulotini ishlab chiqarishning sinovdan oʻtkazilgan zamonaviy texnologiyalarini jalb qilish uchun jahondagi choy ishlab chiqaruvchilar bilan keng koʻlamli xalqaro aloqalarni yoʻlga qoʻyish. 2. “Oʻzbekoziqovqatxolding” XK, “Bay Tea Group” MChJ va “BMB Trade Group” MChJ, shuningdek, choy ishlab chiqaruvchi fermer xoʻjaliklari Markaz muassislari hisoblanishi; Markaz faoliyati oʻz xoʻjalik faoliyati, jumladan, pulli xizmatlar koʻrsatishdan tushadigan mablagʻlar va qonun hujjatlarida taqiqlanmagan boshqa manbalar hisobidan moliyalashtirilishi maʼlumot uchun qabul qilinsin. 3. “Choy yetishtirishni rivojlantirish ilmiy-ishlab chiqarish markazi” MChJning boshqaruv xodimlari cheklangan umumiy soni 18 kishidan iborat boʻlgan tuzilmasi 1-ilovaga muvofiq maʼqullansin. Ishtirokchilarning umumiy yigʻilishiga zarurat boʻlganda, Markaz tuzilmasiga oʻzgartirishlar kiritish huquqi berilsin. 4. “Oʻzbekoziqovqatxolding” XK yangi tashkil etilayotgan Markazga bir oy muddatda qulay va shinam binolar ajratilishi hamda ularning jihozlanishini, shuningdek, uning barqaror faoliyat yuritishi bilan bogʻliq tashkiliy masalalar hal etilishini taʼminlasin. 5. 2018 — 2025-yillarda choy yetishtirish uchun sanoat plantatsiyalarini tashkil etishning maqsadli parametrlari 2-ilovaga* muvofiq maʼqullansin. 6. Oʻzbekiston Respublikasi Qishloq xoʻjaligi vazirligi tegishli viloyatlar hokimliklari va “Oʻzbekoziqovqatxolding” XK bilan birgalikda: tasdiqlangan maqsadli parametrlarda nazarda tutilgan choy plantatsiyalarini tashkil etishga doir loyihalarni amalga oshirishning tarmoq jadvallarini 2018-yil 1-sentabrgacha boʻlgan muddatda Oʻzbekiston Respublikasi Vazirlar Mahkamasiga tasdiqlash uchun kiritsin; choy yetishtiriladigan sanoat plantatsiyalarini tashkil qilish maqsadida ushbu oʻsimlikning oʻsishi uchun qulay boʻlgan hududlarda 2018-yil 15-sentabrgacha boʻlgan muddatda yerlar ajratsin. 7. Oʻzbekiston Respublikasi Qishloq xoʻjaligi vazirligi, Oʻrmon xoʻjaligi davlat qoʻmitasi, Fanlar akademiyasi choy yetishtirish uchun maydonlarni tanlash, plantatsiyalar tashkil qilish va agrotexnik tadbirlarni oʻtkazishda Markazga amaliy yordam koʻrsatsin. 8. “Oʻzbekoziqovqatxolding” XK Markaz bilan birgalikda 2018-yilning 10-iyuligacha boʻlgan muddatda Jizzax viloyatining Zomin tumanida choy yetishtirish va choy mahsuloti ishlab chiqarish boʻyicha ixtisoslashtirilgan korxona tashkil etsin. 9. Markaz Qoraqalpogʻiston Respublikasi, viloyatlar va Toshkent shahar hokimliklari rahbariyati bilan birgalikda Oʻzbekiston xalqining milliy va tarixiy anʼanalarini eʼtiborga olgan holda, avgust oyining birinchi yakshanbasida choy bayrami oʻtkazilishini tashkil etsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Z.T. Mirzayev, “Oʻzbekoziqovqatxolding” XK raisi T.A. Jalilov, Navoiy viloyati hokimi K.B. Tursunov, Jizzax viloyati hokimi E.A. Soliyev, Surxondaryo viloyati hokimi E.O. Turdimov va Toshkent viloyati hokimi Gʻ.I. Ibragimov zimmasiga yuklansin. Muassislar umumiy yigʻilishi Taftish komissiyasi Direktor Ilmiy kotib Direktorning ilm-fan va xomashyo bazasini rivojlantirish boʻyicha oʻrinbosari Direktorning agrotexnologiyalar va ishlab chiqarishni rivojlantirish boʻyicha oʻrinbosari Buxgalteriya 2 Xom ashyo va tayyor mahsulot sifatini nazorat qilish laboratoriyasi 2 Choyni qayta ishlashni rivojlantirish boʻlimi 2 Yuriskonsult 1 Urugʻchilikni rivojlantirish va ilmiy tashkilotlar bilan hamkorlik boʻlimi 2 Prognozlash va bozor konyunkturasi marketingi boʻlimi 2 Kadrlar boʻyicha inspektor 1 Logistika boʻlimi 2 Ofis-menedjer 1